OBH 3058/1998.
Az állampolgári jogok országgyűlési biztosának jelentése
Ügyintéző: dr. Kiss László

Az eljárás megindulása:
	A BLIKK 1997. február 20-án megjelent "Elküldték a kórházból a szíven lőtt férfit"  c. cikkében hírt adott arról, hogy a megelőző napokban egy ismeretlen férfi, taxival az Országos Traumatológiai Intézet portájához szállított egy sérültet, de a portaszolgálat azzal az indokkal, hogy a Merényi Kórház az ügyeletes, továbbküldte őket.
	A cikk alapján az  1993. évi LIX. tv. 16. § (2) bekezdésére tekintettel, hivatalból vizsgálatot rendeltem el az esetleges alkotmányos visszásság megállapítása érdekében.

Érintett alkotmányos jog:
Legmagasabb szintű testi és lelki egészséghez való jog (Alk. 70/D .§ (1)(2) bek. )

Alkalmazott jogszabályok:
1972. évi II. törvény az egészségügyről, egységes szerkezetben a végrehajtásáról szóló 16/1972. (IV. 29.) MT rendelettel
Tv. 24. § (4) Biztosítani kell, hogy a sürgős orvosi ellátásra szoruló állampolgár a nap minden szakában a legrövidebb időn belül megfelelő orvosi ellátásban részesüljön.
Vhr. 13. § A gyógyító-megelőző ellátás intézményei nem tagadhatják meg a beteg ellátását a biztosítási jogviszony hiányára hivatkozással.
Tv. 28. § (1) Minden állampolgár köteles szükség esetében tőle elvárható segítséget nyújtani sérült, balesetet szenvedett vagy olyan személynek, aki életét vagy testi épségét közvetlenül veszélyeztető helyzetbe jutott.
Tv. 46. § (1) Sürgős szükség fennállása esetében az orvos köteles az orvosi ellátásra nála jelentkező beteget fogadni, vagy hívása esetében nála haladéktalanul megjelenni, őt az adott lehetőségnek megfelelően a szükséges első orvosi ellátásban részesíteni, indokolt esetben a beteget megfelelő gyógyintézetbe szállíttatni (orvosi elsősegélynyújtás). Az orvosnak ez a kötelezettsége fennáll abban az esetben is, ha az orvosi ellátás szükségességét bárhol saját maga észleli.
55/1996. (XII. 27.) NM rendelet az Országos Mentőszolgálatról
2. § (1) Mentés céljából – a (2) bekezdésben meghatározott esetekben – bárki hívhat mentőt. Betegszállítás az e célra területileg meghatározott telefonszámon, ennek hiányában, illetve a mentés bármely esetben az ország egész területén egységes sürgősségi távbeszélő hívószámon kérhető. A mentés valamennyi egyéb, az OMSZ által ellátott feladattal szemben elsőbbséget élvez.
(2) Az OMSZ hívása indokolt mentés céljából:
a) életveszély, vagy annak gyanúja esetén,
3. § (1) Azonnali, sürgős gyógyintézeti ellátásra szoruló beteget az állapotának megfelelő ellátásra alkalmas legközelebbi gyógyintézetbe kell szállítani.

Megállapított tényállás:
	A cikkben leírtak szerint a sérültet kisérő ismeretlen férfi a taxiból kiszállva a kórház bejáratánál szolgálatot teljesítő portással közölte, hogy sérültet hozott, mire a portás - a biztonsági szolgálatot ellátó cég igazgatójának nyilatkozata szerint - csak annyit mondott, hogy nem ez a kórház az ügyeletes, hanem a Merényi. A férfi ezután visszaült a kocsiba és elhajtottak. Az Országos Traumatológiai Intézet egyetlen orvosának vagy szakalkalmazottjának sem volt közvetlen tudomása az eseményről.
	Az újságcikk szerint mire a sérülttel a Merényi Kórházhoz értek, útközben meghalt, a kórházban tett újraélesztési kísérletek sikertelenek voltak. 
	Az Országos Traumatológiai Intézet főigazgatóhelyettesének tájékoztatása szerint kezdeményezésére a biztonsági szolgálatot ellátó cég az ügyben érintett alkalmazott ellen eljárást indított és munkaviszonyát megszüntette.
	Az Intézet vezetése 1001-47/97/3. számú rendelkezésben 1997. február 25-én - az országgyűlési biztos vizsgálatát megelőzően - módosította a portaszolgálatot ellátó céggel kötött megbízási szerződés mellékletét képező Szolgálati Utasítást. Eszerint "az Intézet valamennyi portáján szolgálatot teljesítő portás (biztonsági őr) a hét minden napján, bármely időszakban, az Intézetbe akár gyalogosan érkező, akár szállítóeszközzel szállított sérültet minden esetben köteles az illetékes (ügyeletes) orvoshoz, illetve a betegfelvételre irányítani. A sérülteket más kórházba önhatalmúlag nem irányíthatja át."

A vizsgálat megállapításai:
	Az egészségügyről szóló törvény szerint sürgős szükség fennállása esetében az orvos köteles az orvosi ellátásra nála jelentkező beteget fogadni. Az Országos Traumatológiai Intézet főigazgatóhelyettesének tájékoztatása alapján megállapítást nyert, hogy az Intézet orvosait, munkatársait nem terheli felelősség a sérült elutasításáért, arról tudomást sem szereztek. Az Intézet nem tudott tájékoztatást adni arról, hogy az adott esetben miért nem került sor a mentőszolgálat igénybevételére.
	A Traumatológiai Intézet vezetése megtette a hasonló esetek megelőzéséhez szükséges intézkedést.
	A fentiek alapján a sérült felvételének elutasítása, elsősegélyben részesítésének elmaradása nem az egészségügyi intézmény mulasztása miatt következett be, az ügyben alkotmányos visszásság vagy más jogsértés nem állapítható meg, ezért a vizsgálatot megszüntetem.

Budapest, 1998. április

Gönczöl Katalin